Пернар је познат по својим радикалним анти-западњачким и анти-америчким ставовима. У свом интервјуу руској новинарској агенцији Спутњик Њувс, упоредио је НАТО савез са Хитлеровим Трећим Рајхом, док је истовремено изразио дивљење према Руској Федерацији. За Русију је казао "Да нема Русије, нико се не би могао супротставити САД, а оне би могле бомбардовати и разорити било коју земљу која не служи њиховим интересима". У једном другом интервјуу, изјавио је: "САД-у није у интересу да се кризе у свету решавају. Да би у томе успели некад користе лудаке попут Слободана Милошевића, који је био тотални лудак одвојен од стварности, а некад користе албанске терористе.". У једном интервјуу је коментарисао Европску унију констатацијом да она: "није демократска, већ њоме владају банкарски картели и бирократе". Изјавио је да ће његова странка сарађивати са осталим странкама једино ако су оне спремне ивести Хрватску из Европске уније. У једној телевизијској емисији Пернар је изјавио да је Израел настао на етничком чишћењу Палестинаца, те је критиковао САД јер нису помогле Палестинцима. Операцију Олуја, Пернар је такође коментарисао као етничко чишћење српског становништва, за шта је окривио тадашње вође Крајине. Босну и Херцеговину је Пернар назвао "диктатуром којом се управља од споља" и да би референдумом у Републици Српској народ требало да одлучи жели ли остати у БиХ или не.